24.		Žiadosť o stave osobného účtu daňovníka
(§ 53 ods. 4 a § 56 zákona č. 563/2009 Z. z. o správe daní – DP)
Mgr. Dušan Doktor
Nábrežná 28, Dolný Kubín, IČO, DIČ, IČ DPH
Daňový úrad ŽILINA
pobočka DU Dolný Kubín
Kohútov sad 1750/10
026 80 Dolný Kubín
Dolný Kubín 7. 3. 2022
Vec:		Žiadosť o vydanie potvrdenia o stave osobného účtu 
Nadväzne na § 53 ods. 4 a § 56 daňového poriadku žiadam o vydanie potvrdenia o stave môjho osobného účtu vrátane stavu daňových nedoplatkov k 31. 12. 2021, ak tieto správca dane eviduje na mojom osobnom účte. Dôvodom žiadosti o stave daňových nedoplatkov je skutočnosť, že došlo k poruche na softvéri, ktorý používam na spracovanie účtovníctva a údaje o evidencii daní, ktoré mám k dispozícií podľa preverenia sú nepresné a nespoľahlivé. Dôvodom je aj skutočnosť, že som fyzická osoba- podnikateľ a zatiaľ nemám zriadenú elektronickú schránku na Ústrednom portáli verejnej správy (ÚPVS) cez portál Slovensko.sk.
Dušan Ducek, v.r.
Poznámka
Poskytovanie údajov elektronicky alebo v listinnej podobe
Sprístupnenie výpisu osobného účtu daňového subjektu upravuje § 53 ods. 4 a § 56 daňového poriadku nadväzne na obojsmernú elektronickú komunikáciu s účinnosťou od 1. 1. 2022.
Podľa § 53 odsek 4 daňového poriadku vydá miestne príslušný správca dane na žiadosť daňového subjektu potvrdenie o stave jeho osobného účtu; na tento účel sa za daňový nedoplatok považuje aj daňový nedoplatok postúpený podľa § 86, ktorý v čase vydania potvrdenia nezanikol.
Miestne príslušný správca dane poskytne údaje o stave osobného účtu daňového subjektu aj na žiadosť orgánu verejnej moci pri výkone jeho úradnej činnosti nadväzne na zákon č. 177/2018 Z. z. zákon proti byrokracii v z.n.p. na účely osobitných predpisov, ktorý je napr. zákon č. 386/2002 Z. z. o štátnom dlhu a štátnych zárukách v z.n.p., ak nie je možné automatické sprístupnenie takej informácie.
Ust. § 56 daňového poriadku upravuje sprístupnenie elektronického výpisu z osobného účtu daňového subjektu. Výpis z osobného účtu by mal poskytnúť prehľadným spôsobom informácie o pohľadávkach a záväzkoch, ktoré správca dane eviduje voči daňovému subjektu k určitému dňu a vo výpise by mali byť zaznamenané všetky finančné transakcie medzi daňovým subjektom a správcom dane v príslušnom období.
Ust. § 56 daňového poriadku úzko súvisí s elektronickou komunikáciou upravenou v ust. § 32 a § 33 daňového poriadku, ktorá sa obojsmerne začala realizovať od 1. 1. 2022. na základe realizácie projektu „obojsmerná elektronická komunikácia“ (ďalej len „OBK“). 
Spustením OBK sa prakticky od 1. januára 2022 mení spôsob komunikácie finančnej správy s daňovými subjektami. Všetky procesy, ktoré do konca roka 2021 fungovali v papierovej forme sa transformujú do elektronického prostredia.
Finančná správa po 1. 1. 2022 doručuje daňovým subjektom svoje úradné dokumenty elektronicky do e-schránok na Ústrednom portáli verejnej správy (ÚPVS) cez portál Slovensko.sk za všetky druhy daní. Pri elektronickom doručovaní dokumentov do vlastných rúk sa uplatňuje fikcia doručenia. Zn. to že elektronický dokument sa bude považovať za doručený, ak adresát potvrdí notifikáciu po uplynutí 15-dňovej úložnej lehoty.
Daňovým subjektom – právnické osoby štát aktivuje elektronickú schránku (e-schránka) na doručovanie na portáli Slovensko.sk automaticky, bezodkladne po zriadení spoločnosti, do ktorej aj finančná správa zasiela svoje úradné dokumenty adresované daňovým subjektom po 1. 1. 2022.
Daňovým subjektom – fyzické osoby sa elektronická schránka aktivuje až na jeho žiadosť. V prípade, že si ju daňový subjekt nezriadi, finančná správa bude úradné dokumenty tomuto daňovému subjektu doručovať v papierovej podobe poštou až do zriadenia elektronickej schránky na ÚVPS. Aj v prípade, že daňovník – fyzická osoba zriadi elektronickú schránku, ale táto nebude aktivovaná na doručovanie, alebo schránku nie je možné identifikovať, správca modulu zabezpečí doručenie dokumentu v papierovej forme prostredníctvom poštových služieb v súlade s daňovým poriadkom.
Ak daňový subjekt nemá e-schránku na ÚPVS, ale má schránku na PFS, automaticky sa prednastaví listinné doručovanie do vlastných rúk s opakovaným doručením. Listinné doručovanie poštou sa bude využívať aj v prípade, ak subjekt nemá v registri informáciu o schránke PFS alebo ÚPVS. Tiež môže nastať prípad, že subjekt má schránku, ale požiadal správcu dane o doručenie poštou.
Elektrický úradný dokument (EÚD) sa považuje za doručený, keď adresát (daňový subjekt) potvrdí notifikáciu o doručení, všetky údaje o doručení sa uvádzajú na elektronickej doručenke. 
Daňový subjekt získa prehľad o svojich daňových povinnostiach, už teraz má aktuálne prístupný elektronický výpis z osobného účtu daňového subjektu a spustením OBK bude mať daňový subjekt prístupný aj spis daňového subjektu v elektronickej forme v osobnej internetovej zóne na PFS, kde si môže on-line elektronicky pozerať svoj spis. 
EÚD bude FS doručovať daňovému subjektu do jeho e-schránky zriadenej na ÚPVS, čím sa urýchli proces doručovania dokumentov FS. 
Elektronická schránka sa zriaďuje bezodplatne, zriaďuje ju správca modulu elektronických schránok, obsah žiadosti o zriadenie e-schránky ustanovuje zákon o e-Gov, túto žiadosť zverejňuje správca modulu elektronických schránok v module elektronických formulárov. Notifikáciu o doručení novej správy do priečinka si môže daňový subjekt nastaviť formou e-mailu alebo sms do mobilu.